Romana Tabaková

Romana Tabaková (* 7. máj 1991, Bratislava) je bývalá slovenská profesionálna tenistka, politička a bývalá poslankyňa Národnej rady Slovenskej republiky (v rokoch 2020 - 2023). 
V juniorskej kategórii patrila medzi najlepšie slovenské tenistky. V roku 2008 sa prebojovala do semifinále juniorského turnaja vo Wimbledone. V ženskej kategórii vyhrala 6 turnajov kategórie ITF vo dvojhre a 5 vo štvorhre. Jej kariérnym maximom bolo 240. miesto v rebríčku WTA, ktoré dosiahla 27. februára 2012.
Meno si zmenila v roku 2010, motiváciou jej malo byť „získať väčšiu pozornosť a sponzorov v tenise, pretože kratšie meno bolo ľahšie zapamätateľné a zvučnejšie“. V roku 2024 si meno zmenila späť pridaním koncovky -ová. „Návrat k ženskému priezvisku vyjadruje silnú ženskosť, ale aj príslušnosť k veľkému slovanskému svetu s jeho vlastnými tradíciami a systémom hodnôt,“ poznamenala.
Politické pôsobenie.
Vo voľbách vo februári 2020 kandidovala na 44. mieste kandidačnej listiny hnutia OBYČAJNÍ ĽUDIA a nezávislé osobnosti (OĽANO), NOVA, Kresťanská únia (KÚ), ZMENA ZDOLA. Do Národnej rady Slovenskej republiky bola zvolená. Od jesene 2022 do marca 2023 bola členkou vládneho poslaneckého klubu hnutia SME RODINA, za ktoré v spojených župných a komunálnych voľbách 2022 neúspešne kandidovala na starostku Starého Mesta.
Tenisová kariéra.
Juniorské tituly.
"Dvojhra - juniorky:"
"Štvorhra - juniorky:"
Kritika.
Romana Tabaková býva terčom kritiky najmä pre svoje kontroverzné príspevky na sociálnych sieťach.
V júli 2021 zverejnila Tabaková na Facebooku fotografiu, ako sa kúpe v Studenom potoku v chránenom území Tatranského národného parku. Za tento priestupok dostala od Slovenskej inšpekcie životného prostredia pokutu 500 eur.
Vo februári 2022 bola Tabaková vystavená kritike, že neberie prácu poslankyne vážne po tom, ako pred hlasovaním o slovensko-americkej obrannej dohode nechala na Facebooku a Instagrame ľudí hlasovať o tom, ako má ona sama hlasovať. Nakoniec Tabaková hlasovala v protiklade k hlasovaniu poslaneckého klubu (OĽANO) a dohodu nepodporila, označujúc ju za nepotrebnú.
Počas rozpravy v Národnej rade Slovenskej republiky o odvolávaní predsedu vlády Igora Matoviča sa Tabak prihlásila s faktickou poznámkou, ktorej obsahom boli slová „bla, bla, bla…“.
23. februára 2022, deň po tom ako Rusko v rozpore s medzinárodným právom uznalo nezávislosť separatistických republík na Donbase a súčasne deň pred inváziou Ruskej armády na do tej doby neokupované územia, zverejnila Romana Tabaková na sociálnych sieťach vysmiatu fotku s veľvyslancom Ruska na Slovensku Igorom Bratčikovom.
V Deň spomienky na obete holokaustu 9. septembra 2020 zverejnila Tabaková na sociálnych sieťach fotografiu z Pomníka zavraždeným Židom Európy v Berlíne, na ktorej pózuje opretá o časť pamätníka. Táto fotografia bolo kritizovaná ako nevhodná a nevkusná vzhľadom k pietnemu charakteru miesta.
Hlasovanie Národnej rady o vydanie Roberta Fica do väzby 4.5.2022. Za vydanie Fica chýbali dva hlasy na to, aby o Ficovej väzbe mohol rozhodnúť súd. Pri hlasovaní sa zdržala Katarína Hatráková z OĽaNO. Romana Tabaková nehlasovala. Hlasovanie o Robertovi Ficovi stálo Romanu Tabak a Katarínu Hatrákovú členstvo v poslaneckom klube OĽaNO. 
V apríli 2024 bola Tabaková hosťkou v rozhovore s trestne stíhaným neonacistom a antisemitom Danielom Bombicom, tiež známym pod menom Danny Kollár.